
Резюме: В началото на 2026 г. България прие официално еврото като основна парична единица. Този фактор, заедно с редица други фактори като динамично променящата се международна обстановка за сигурност, нестабилната политическа обстановка в България, по-ниския жизнен стандарт в България в сравнение с другите европейски страни и други, се отразяват върху икономическите условия и развитие в страната. Целта на настоящата разработка е да анализира икономическото състояние в България по основни показатели, влиянието на приемането на еврото и развитието на основните икономически сектори.

Abstract: In the beginning of 2026 year, Bulgaria officially adopted the euro as its main currency. This factor, together with a number of other factors such as the dynamically changing international security situation, the unstable political situation in Bulgaria, the lower standard of living in Bulgaria compared to other European countries, and others, have an impact on the economic conditions and development in the country. The purpose of this paper is to analyze the economic situation in Bulgaria by key indicators, the impact of the adoption of the euro and the development of the main economic sectors.

Увод

От 01.01.2026 г. България прие официално еврото като основна парична единица. Този фактор, заедно с редица други фактори като динамично променящата се международна обстановка за сигурност, циклично повтарящата се нестабилна политическа ситуация в страната, по-ниския жизнен стандарт в сравнение с другите европейски държави и други, се отразяват върху икономическите условия и развитие в страната.
Целта на настоящата разработка е да анализира икономическото състояние в България по основни показатели, влиянието на приемането на еврото и развитието на основните икономически сектори.
1. Икономическо развитие на България в настоящите условия

Икономическото развитие основно може да се определи, чрез показателя Брутен вътрешен продукт (БВП) на човек от населението, коригиран спрямо покупателната способност (Purchasing Power).  

По този показател България е на последно място сред 27-те държави в Европейския съюз – по информация от Евростат за 2025 г. [1]
България заема около 68% от средното ниво на ЕС по БВП на човек, спрямо покупателната способност като средното ниво за ЕС по този показател е 100%. За сравнение - най-високи стойности имат следните страни: Люксембург (239% от средното за ЕС), Ирландия (237%) и Дания (127%). [9]
Тези данни изглеждат негативни за България, от една страна, но от друга страна, това  не означава, че България има най-слабата икономика като цяло. По показателя общ БВП, страната е по-голяма от икономиките на някои по-малки държави като Малта или Люксембург.[8]
Икономиката в Българската се развива и се стреми постепенно да достигне средното европейско равнище, но негативен факт е, че все още изостава по доходи и производителност. В същото време България е сред държавите с най-нисък държавен дълг в ЕС, а през 2026 г. прие еврото, след като изпълни икономическите критерии за членство в еврозоната. [12]
Към средата на 2026 г. икономиката в България е стабилна, но в същото време е изправена пред редица предизвикателства като  инфлацията, публичните финанси, външната икономическа среда и международната среда за сигурност.[4] 
По основните макроикономически показатели, икономическото състояние на България е следното [5]: - Таблица 1.
	Таблица 1. Икономическо състояние на България по основните макроикономически показатели
	
	


	Показател
	Текущо състояние
	Равнище

	Растеж на БВП
	2,5–3,1%
	Добро

	Инфлация
	4–7% (според различните измерители)
	Повишено

	Безработица
	3–3,5%
	Ниско

	Ръст на заплатите
	Над инфлацията в много сектори
	Относително положително (но само в някои сектори)

	Бюджетен дефицит
	3–4% от БВП
	Рисково

	Държавен дълг
	Един от най-ниските в ЕС
	Добро


Източник: Евростат, 2026 [2] и мнение на автора
Може да се обобщи, че основните силни страни на икономиката в България са: ниска безработица; стабилен икономически растеж; нисък държавен дълг; повишаващи се доходи; и добра интеграция в европейската икономика. В същото време са налице и някои негативни явления като: все още сравнително висока инфлация; недостиг на работна сила; бюджетен дефицит; ниска производителност спрямо средната за ЕС; силна зависимост от външните пазари.
2.Влияние на приемането на еврото в България върху икономическите условия
 Приемането на еврото в България се счита като положителен момент за развитието на страната, не само икономически, но и в много други аспекти – политически, социално-културни, в областта на сигурността и отбраната и други. Но този акт крие и известни рискове, ако няма необходимия контрол и мониторинг на процесите, основно на държавно ниво. Въздействието зависи не само от самата смяна на валутата, но и от състоянието на икономиката, качеството на институциите и икономическата политика след присъединяването.
2.1. Ползи от приемането на еврото за България

Като ползи от приемането на еврото за България се очертават: премахване на валутния риск; по-ниски разходи за бизнеса; повече чуждестранни инвестиции; по-ниски лихви в дългосрочен аспект; по-висок кредитен рейтинг; по-добра интеграция с икономиките на другите европейски страни и други – Таблица 2.
Таблица 2. Ползи от приемането на еврото за България и техните особености
	Положителни ефекти
	Особености

	Премахване на валутния риск

	Българските компании и граждани няма да имат разходи при обмен между лев и евро.

Улесняват се и стават по-прогнозируеми международната търговия и инвестициите.

	По-ниски разходи за бизнеса

	Отпадат банковите такси за обмяна на левове в евро.

Намаляват се административните и финансовите разходи на компаниите, които работят с държави от еврозоната. 

	Повече чуждестранни инвестиции

	Единната валута намалява несигурността за инвеститорите, което може да доведе до повече инвестиции, нови предприятия и работни места.

	По-ниски лихви в дългосрочен план

	Държавата и бизнесът могат да се финансират на по-ниска цена като в тази насока ипотечните и фирмените кредити могат да станат по-достъпни – това, обаче зависи и от политиката на Европейската централна банка.

	По-висок кредитен рейтинг

	Страните в еврозоната често се възприемат като по-стабилни, което от своя страна може да намали цената на държавния дълг.

	По-добра интеграция в икономически аспект с другите европейски страни
	България участва пряко във вземането на решения в Европейската централна банка. Основна полза е улесняването на туризма, търговията и пътуванията.


2.2. Възможни негативни страни от приемането на еврото за България

Приемането на еврото в България логично може да има и някои отрицателни страни като: временно покачване на цените при някои стоки и услуги; загуба на самостоятелна парична политика; риск от по-бърз ръст на цените на недвижимите имоти и други – Таблица 3.
Таблица 3. Отрицателни резултати от приемането на еврото за България
	Отрицателни ефекти
	Особености

	Временно покачване на цените при някои стоки и услуги
	Опитът в други държави показва, че част от търговците повишават цените като се наблюдава относително достигане на абсолютния размер на цената от левове в евро. Основно тази тенденция се наблюдава в сферата на услугите, ресторантите и друг вид заведения и търговия на дребно.

Обикновено ефектът върху общата инфлация е ограничен, но потребителите често го усещат като високо ниво на инфлация.

	Загуба на самостоятелна парична политика

	България вече няма да може самостоятелно да определя основните си лихвени проценти, защото те ще се определят от Европейската централна банка съобразно нуждите на цялата еврозона, но страната и сега има ограничена парична независимост, защото левът е фиксиран към еврото, чрез валутния борд - загубата е сравнително малка в сравнение с тази на държави, които имат плаващ валутен курс.

	Риск от по-бърз ръст на цените на недвижимите имоти
	По-достъпното кредитиране може да увеличи търсенето на жилища, което води до нарастване, особено в големите градове.


При приемане на еврото, България вече прилага финансовите механизми на еврозоната, което се изразява в участие във фондовете за финансова стабилност. Това, от своя страна, носи за България права, но и финансови задължения.[6]
2.3. Кратко сравнение с други страни, приели еврото

Очертават се следните тенденции при сравнение с други страни, приели еврото като Словакия през 2009 г., Естония през 2011 г., Латвия през 2014 г., Литва през 2015 г. и Хърватия през 2023 г.: увеличение на инвестициите; по-ниски транзакционни разходи; по-добра финансова интеграция; виждане за поскъпване на цените на дребно на стоките от първа необходимост и други, независимо че, от статистическа гледна точка,  влиянието на въвеждането на еврото върху общата инфлация е сравнително малко и други.[10]
3.Развитие на различните отрасли в България 
Към настоящите условия икономиката в България се отличава със  сравнително добра диверсификация. Налице са бизнес сфери, които са развити много добре и се явяват основа на общото икономическо развитие, износа и заетостта. В същото време, в страната има отрасли, които имат или са имали потенциал за развитие, но не са на добро икономическо равнище.
3.1. Развити отрасли в българската икономика

Като най-добре развита сфера е тази, свързана с информационните технологии (IT) и аутсорсинга. Това е един от най-успешните отрасли в България през последните 15 години. Основните причини за това са: добро образователно равнище; конкурентни разходи за труд спрямо страните от Западна Европа; високо ниво на владеене на английски език от работещите в отрасъла; наличие на международни компании; добре развиващи се стартъп предприятия и други.
В този сектор заплатите са едни от най-високите в страната. Секторът е ориентиран основно към износа на услуги. Широкообхватното навлизане на изкуствения интелект, обаче не само в нашата страна и Европа, но и в целия свят, водят до зараждащи се проблеми в тази бизнес сфера. [7]
Много добре развит сектор в България е логистичния.

Страната има стратегическо положение между Европа и Азия, като нейните основни предимства от гледна точка на логистиката и транспорта са: река Дунав; Черно море; европейските транспортни коридори и други.

В България, логистичния сектор се развива съобразно международните тенденции и логистичните фирми оперират на много високо ниво. На България логистичен пазар работят и много международни логистични компании, които осигуряват много работни места и издигат нивото на логистиката в страната. Секторът се развива благодарение на нарастващата международна търговия. Все още, обаче трябва да се развива логистичната инфраструктура, включително транспортната, което до голяма степен е задача и на държавата. [7]
В страната са развити и машиностроенето и производство на автомобилни компоненти. България няма собствен автомобилен производител, но е важен доставчик на части за европейската автомобилна индустрия. Обект на производство са електронни системи; кабелни инсталации; сензори; хидравлични и механични компоненти и други. Основни пазари за българската продукция са Германия, Франция, Румъния и други страни от ЕС. Причината за развитието на този отрасъл е интеграцията в европейските производствени и снабдителни вериги и наличието на квалифицирани специалисти. [3]
В България е добре развита и хранително-вкусовата промишленост. Това е един от най-големите отрасли в страната като основно се произвеждат: млечни продукти; вина; слънчогледово олио; месни изделия; консерви; сладкарски изделия и други. В сектора работят много хора, което респективно води до това, че той осигурява техните доходи,  и има важен принос към износа. [7]
Поради природните дадености на България и традициите в тази сфера, добре се развива и туризма. България остава силна туристическа дестинация в резултат на: излаза на Черно море; зимните курорти; СПА и балнеотуризма; и културния туризъм. Туризмът има важно значение за приходите от услуги, въпреки че отрасълът е зависим от международната икономическа ситуация.
В България е развит и енергийния сектор. България разполага с разнообразни енергийни източници като: ядрена енергия; водноелектрически централи; въглищни мощности; природен газ; и бързо растящ дял на соларни и вятърни паркове. Страната традиционно е нетен износител на електроенергия в региона.
В страната се развива и земеделието. Независимо, че делът на земеделието в БВП е сравнително малък, секторът остава конкурентен. България е сред големите европейски производители на пшеница, слънчоглед, ечемик, лавандулово масло и розово масло. За тези продукти, селското стопанство в страната, е силно ориентирано към износа. [7]
Друг, добре развит отрасъл е отбранителната индустрия. След 2022 г. секторът отбелязва значително разширяване, като основно се произвеждат боеприпаси, стрелково оръжие и специализирана военна продукция. В резултат на повишеното търсене в Европа, поради международната обстановка и респективно нарастващите инвестиции се увеличава неговото значение за икономиката на страната. 
По технологично ниво и потенциал, добре развитите отрасли в България могат да се класифицират в следните ред - Таблица 4. [7]
Таблица 4. Класацията на добре развитите отрасли в България по технологично ниво и потенциал (Оценки от 1 до 5)
	Отрасъл
	Ниво
	Потенциал

	IT и софтуер
	5
	5

	Логистика
	4
	5

	Автомобилни компоненти и машиностроене
	5
	4

	Хранително-вкусова промишленост
	4
	4

	Енергетика
	4
	5

	Отбранителна индустрия
	4
	5

	Туризъм
	4
	3

	Земеделие
	3
	4


Източник: Национален статистически институт, 2025 и оценката на автора

Може да се обобщи, че ИT секторът е най-конкурентоспособният и високотехнологичен отрасъл в България, докато машиностроенето и производството на автомобилни компоненти са основата на индустриалния износ. Логистичният сектор заема много важно място за развитието на икономиката. В последните години отбранителната индустрия и енергетиката също се утвърждават като стратегически направления с висок потенциал за растеж, а секторът на услугите формира голяма част от брутната добавена стойност в икономиката. [7]
3.2.Слабо развити отрасли в България и причините за това 
Съществува разграничение между "слабо развит отрасъл " и "малък като дял в икономиката". Един отрасъл може да бъде малък, но високотехнологичен, а друг – голям, но с ниска производителност. 
В България, редица отрасли изостават спрямо средното ниво за ЕС по производителност, инвестиции или конкурентоспособност.
Едни от тези отрасли са високотехнологичното производство -  за полупроводници и микроелектроника, и фармацевтиката. В България работят успешни компании в тези направления, но липсва голяма капацитет. Основните причини са: ограничени инвестиции в научноизследователската и развойна дейност; недостатъчни инвестиции; недостиг на висококвалифицирани специалисти; силна международна конкуренция. В резултат страната е по-силна в производството на компоненти и услуги, отколкото в разработването на крайни високотехнологични продукти. Европейската комисия посочва, че иновациите и производителността остават сред основните предизвикателства за българската икономика. [11]
По-слабо са развити и биотехнологиите и медицинската индустрия. В сравнение с други страни като Чехия, Словения и Унгария секторът в България е сравнително малък. Основните причини са: ограничени инвестиции в научни изследвания; слабо взаимодействие между университетите и бизнеса; и недостатъчни инвестиции.
Друга по-слабо развита сфера в България е авиационната и космическата индустрия. България има традиции в космическите изследвания и отделни предприятия, но секторът е малък.
Основните ограничения са свързани с ограничения вътрешен пазар, малък брой големи инвеститори и недостатъчно държавни програми за развитие.
Корабостроенето в страната, в настоящите условия, е също слабо развито, независимо че, в миналото този сектор беше значим. Сега секторът е ограничен поради следните причини: силна конкуренция от Южна Корея, Китай и Турция; недостатъчни инвестиции в модернизация; по-високи производствени разходи спрямо азиатските конкуренти и други.
Вече, слабо е развита и текстилната промишленост в страната (като производство със собствена марка). България произвежда текстил и облекло, но голяма част е за чуждестранни големи компании като продуктите се продават с тяхната търговска марка. Основните проблеми в сектора са: ниска добавена стойност; голяма конкуренция от държавите от Азия и други; недостиг на работна ръка; ограничен брой български международно разпознаваеми модни марки.
 Слабо развита в страната е и научноизследователската и развойна дейност. Това не е класически отрасъл, но е много важен за развитието на една икономика. България изразходва по-малък дял от БВП за научни изследвания от средното за ЕС, което затруднява развитието на високотехнологични индустрии. Европейската комисия е констатирала в тази насока, че ниските инвестиции, слабата иновационна активност и недостига на квалифицирани кадри ограничават растежа на производителността. [11]
Тези отрасли изостават основно поради влиянието на следните фактори: недостатъчни инвестиции – частни и публични; недостиг на квалифицирани кадри, поради демографския спад и емиграцията; ниска производителност в част от икономическите сектори; ограничени разходи за иновации и научни изследвания;  регионални различия, при които икономическата активност е силно концентрирана в София и в няколко големи градове в страната и други. 
Преодоляването на негативното влияние на тези фактори, може да доведе до подобряване развитието на по-слабите отрасли в България.

На основата на представените анализи, могат да се направят следните изводи:

· България се намира в период на умерен икономически растеж с висока заетост, но пред нея стоят важни задачи за решаване като инфлацията, подобряване на производителността и подобряване на фискалната дисциплина.
· За България, във връзка с приемането на еврото, е налице голяма вероятност, нетният икономически ефект вероятно да бъде положителен, защото страната вече повече от 25 години поддържа фиксиран курс лев - евро, чрез валутния борд. Успешният резултат, обаче ще зависи и от вътрешната икономическа политика, конкурентоспособността на бизнеса и ефективния контрол върху цените по време на преходния период, свързан с приемането на еврото.
· За България, потенциалните ползи от приемането на еврото са: по-лесна международна търговия; повече доверие от страна на инвеститорите; по-ниски разходи за обмен на валута; по-добър достъп до капитал; по-тясна интеграция с ЕС и други.

· Налице са, обаче и някои рискове, свързани с приемането на еврото, като: повишаване на цените на някои стоки и услуги; необходимост от строг контрол срещу необоснованото повишаване на цените; липса на собствена парична политика (независимо че този ефект е ограничен заради валутния борд) и други.

· Целесъобразно е, България да подобри взаимодействието между образованието, бизнес средата и инвестициите си, за да може да развие отраслите с голям потенциал като: микроелектроника и полупроводници; биотехнологии и медицински технологии; производство на батерии и електромобилни компоненти; изкуствен интелект и софтуер; и възобновяема енергия и енергийни технологии. В тези направления се очаква най-голямо търсене и най-висока добавена стойност в бъдеще.

